ชี้แอร์เอเชียระเบิด
เผยคิวแซด 8501 อาจระเบิดกลางอากาศจากแรงดัน ส่งกล่องดำไปจาการ์ตาหวังไขปริศนา
13 ม.ค. 2558

เผยคิวแซด 8501 อาจระเบิดกลางอากาศจากแรงดัน ส่งกล่องดำไปจาการ์ตาหวังไขปริศนา
สุรยาดี สุปรียาดี เจ้าหน้าที่ฝ่ายประสานงานด้านปฏิบัติการของหน่วยค้นหาและกู้ภัยแห่งชาติของอินโดนีเซีย เปิดเผยการวิเคราะห์ชิ้นส่วนของเครื่องบินอินโดนีเซีย แอร์เอเชีย เที่ยวบินคิวแซด 8501 พบว่ามีแนวโน้มที่เครื่องบินจะระเบิดก่อนกระทบกับผิวน้ำ ภายหลังจากที่นักประดาน้ำสามารถกู้กล่องดำบันทึกข้อมูลได้ และส่งไปยังกรุงจาการ์ตาเพื่อวิเคราะห์ข้อมูล
สุปรียาดี ให้สัมภาษณ์กับนักข่าวที่เมืองปังกะลันบุน ในเกาะบอร์เนียว ว่า เครื่องบินเจอกับแรงกดดันทำให้เกิดการระเบิดกลางอากาศ
“ห้องโดยสารได้รับแรงดัน ก่อนที่เครื่องจะสามารถปรับความดันภายในห้องโดยสารให้สมดุลกันได้ เครื่องจึงตก แล้วก็ตู้ม มีคนได้ยินเสียงระเบิดในบริเวณนี้” สุปรียาดี กล่าว
ขณะเดียวกัน ทีมนักประดาน้ำสามารถกู้กล่องดำของเครื่องบินสายการบินอินโดนีเซีย แอร์เอเชีย ได้ 1 กล่อง พร้อมกับระบุตำแหน่งของกล่องที่ 2 ได้แล้วเช่นกัน ซึ่งข้อมูลจากกล่องดำทั้งสองจะนำไปสู่การไขปริศนาสาเหตุการตกของเครื่องบินในบริเวณทะเลชวา เมื่อวันที่ 28 ธ.ค.ที่ผ่านมา
เฮนรี บัมบัง ซูลิสตโย ระบุว่า นักประดาน้ำสามารถกู้กล่องดำบันทึกข้อมูลได้จากใต้ซากปีกของเครื่องบิน อย่างไรก็ตาม สุปรียาดี ชี้ว่ากล่องดำที่บันทึกเสียงนักบินอยู่ห่างออกไปอีก 20 เมตร และความพยายามกู้ขึ้นมาเป็นไปอย่างยากลำบาก เนื่องจากกล่องดำติดอยู่ใต้ซากปรักหักพังที่มีน้ำหนักมาก
นอกจากนี้ นูร์ซาโย อูโตโม เจ้าหน้าที่สืบสวนของคณะกรรมการความปลอดภัยทางขนส่งอินโดนีเซียเปิดเผยว่า ข้อมูลทางการบินของเที่ยวบินคิวแซด 8501 จะถูกส่งไปตรวจสอบที่กรุงจาการ์ตา ซึ่งอาจใช้เวลาร่วม 2 สัปดาห์ในการดาวน์โหลดและวิเคราะห์ข้อมูล และทางคณะกรรมการจะเปิดเผยรายงานเบื้องต้นภายใน 1 เดือน ส่วนรายงานฉบับสมบูรณ์ต้องรออีกอย่างน้อย 1 ปี
“มีข้อมูลมากกว่า 200 พารามิเตอร์ ถูกบันทึกไว้ในกล่องดำ ซึ่งจะช่วยให้เรามีข้อมูลจำนวนมหาศาล” จอห์น กอเกลีย ผู้เชี่ยวชาญด้านการบินชาวสหรัฐ กล่าว